SKRIFTLIG FORESPØRGSEL E-1059/00

af María Sornosa Martínez (PSE) til Kommissionen

(4. april 2000)

Om: Regulering af slugterne Poyo, Torrente, Chiva og Pozalet i Valencia

Første fase af projektet for regulering af slugter på en strækning af 42 km, som hører til det hydrografiske system for Chivafloden, er netop blevet godkendt. Projektet omfatter udvidelse og uddybning af lejet, ændringer af forløbet og diverse belægninger samt forbindelse af slugter, der er perifere i forhold til hovedslugten. Selv om myndighederne har godkendt den foreskrevne undersøgelse af indvirkningen på miljøet, indeholder erklæringen af 15. marts fra generaldirektoratet for miljø et bilag på tre sider, ifølge hvilket projektet skulle ændres, men som endnu ikke foreligger. Forskellige sammenslutninger og organer (f.eks. Asociación Española de Limnoligía, Acció Ecologista-Agré, SEO-Birdlife og Plataforma per un Barranc Verd) har gjort opmærksom på de alvorlige følger for de berørte økosystemer i floderne og søerne ved denne fremgangsmåde. Bortset fra forringelse af landskabet vil de væsentligste konsekvenser være fuldstændig og uoprettelig ødelæggelse af den vegetation, som nu dækker flodlejet og bredderne, hvad der vil føre til en fuldstændig ødelæggelse af de levesteder for en lang række beskyttede arter, som findes her, især fugle. Desuden vil giftige stoffer i flodbunden blive hvirvlet op, ligesom omfanget af aflejringer vil blive forøget (på grund af den hurtigere vandstrømning og et større afvandet areal), som vil blive udledt i LaAlbufera, og dette vil uundgåeligt føre til en tilsanding af søen, der er underkastet en høj grad af beskyttelse som naturpark m.m.

Samtidig vil kanaliseringsprojektet være i strid med en række nationale love og provinsens egen love og en overtrædelse af direktiv 79/409(1) om beskyttelse af vilde fugle (hvor Albufera indgår som særligt beskyttelsesområde) og direktiv 92/43(2) om bevaring af naturtyper samt vilde dyr og planter (på hvis grundlag Spanien har indføjet naturparken som et beskyttet område i Natura 2000).

Kan Kommissionen oplyse, hvor langt man er nået med behandlingen af klage 99/4494, SG(99), A/7586 og 99/4430, SG(99) og A/6253, som er indgivet af valencianske miljøorganisationer?

Har Kommissionen kendskab til, om det beskrevne projekt finansieres med EU-midler?

Vil Kommissionen indlede en overtrædelsesprocedure på grund af overtrædelse af de nævnte EF-bestemmelser?

Mener Kommissionen ikke, at der forekommer uregelmæssigheder i erklæringen om miljørisikovurderingen, idet man ikke til dato har opfyldt kravene i bilaget til samme erklæring, ligesom man ikke i forløbet har taget stilling til indvirkningen på de mest værdifulde områder i naturparken?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(18. maj 2000)

Kommissionen har fået kendskab til de forhold, som det ærede medlem omtaler, gennem klagerne 99/4430 og 99/4494, der nævnes i den skriftlige forespørgsel.

I forbindelse med undersøgelsen af disse klager har Kommissionen flere gange henvendt sig til de spanske myndigheder for at anmode dem om deres bemærkninger angående de omtalte forhold. Da de ikke har svaret inden for den ønskede tidsfrist, har Kommissionen sendt Spanien en åbningsskrivelse i henhold til artikel 10 (tidl. artikel 5) i EF-traktaten.

Projektet finansieres af Samhørighedsfonden (projekt nr. 98.11.61.012). De spanske myndigheder er klar over, at denne finansiering er betinget af, at Fællesskabets gældende miljølovgivning overholdes.

Så snart Kommissionen har modtaget de spanske myndigheders svar (herunder erklæringen om virkningen på miljøet), vil den analysere situationen for at sikre, at den gældende fællesskabslovgivning er overholdt i det pågældende tilfælde.

På nuværende tidspunkt vil det derfor være for tidligt at afgøre, om fællesskabsretten overtrædes.